钦定古今图书集成/历象汇编/庶征典/第024卷 > 娄元礼田家五行 > 《论日》
## 钦定古今图书集成/历象汇编/庶征典/第024卷 > 娄元礼田家五行 > 《论日》

日晕则雨。谚云：“月晕主风，日晕主雨。”

日脚占晴雨，谚云：“朝又天，暮又地，主晴。”反此则雨多
验。

日没后起青白光数道，下狭上阔，直起亘天。此特夏
秋间有之，俗呼“青白路”，主来日酷热。

日生耳，主晴雨。谚云：“南耳晴，北耳雨。日生两耳，断风
截雨。若是长而下垂通地，则又名白日幢，主久雨。
日出早，主雨，出晏主晴。”《老农》云：此特言久阴之馀，夜
雨连旦，正当天明之际，云忽一扫而卷，即日光出，所
以言早，少刻必雨立验。言晏者，日出之后，云晏开也，
必晴亦甚准。盖日之出入，自有定刻，实无早晏也。愚
谓：但当云晴得早主雨，晏开主晴，不当言日出早晏
也。占者悟此理，日外自云障中起主晴。《谚》云：“日头𨂝
云障，晒杀老和尚。”日没返照主晴，俗名为日返坞。一
云：日没胭脂红，无雨也，有风。或问：二候相似，而所主
不同，何也？老农云：“返黑在日没之前，胭脂红在日没
之后，不可不知也。”谚云：“乌云接日，明朝不如今日。”又
云：“日落云没，不雨定寒。”又云：“日落云里走，雨在半夜
后。”已上皆主雨。此言一朵乌云渐起，而日正落其中
者。《谚》云：“日落乌云半夜枵，明朝晒得背皮焦。”此言半
天元有黑云，日落云外，其云夜必开散，明必甚晴也。
又云：“今夜日没乌云洞，明朝晒得背皮痛。”此言半天
上虽有云，及日没下去，“都无云而见日，状如岩洞者
也。”已上皆主晴，甚验。